बुआ पांच भाई-बहन थीं। तीन बहन, दो भाई। सबकी शादी हो चुकी थी, बस बुआ ही बची थीं। रघुनाथ बाबू चाहते थे कि नौकरी में रहते ही वो बुआ की शादी करके निश्चिंत हो जाएं। सो वो दिन-रात बुआ के लिए लड़का ढूंढने में लगे थे। बहुत जल्द ही उन्हें एक सरकारी नौकरी वाला लड़का भी मिल गया। असल में इस रिश्ते के बारे में खुद बुआ की बड़ी बहन निर्मला दीदी ने बताया था। निर्मला दीदी एजुकेशन विभाग में क्लास वन अधिकारी थीं। लड़का उन्हीं के अधीन क्लर्क था। बुआ की शादी में ज्यादा परेशानी नहीं हुई थी। उन्होंने ग्रेजुएशन कर रखा था। धूमधाम से दोनों की शादी हो गई। पूरी शादी में निर्मला दीदी की सबसे ज्यादा पूछ रही। बुआ के यहां भी और लड़के वालों की ओर से भी। शादी के 10 दिन के बाद ही बुआ के पति उन्हें अपने मां-पापा के पास छोड़कर नौकरी पर चले गए थे। बुआ को बोल गए थे कि 20 दिन बाद लेने आऊंगा। 20 दिन तो नहीं, लेकिन एक महीने बाद वो आए थे बुआ को लेने। बहुत खुश थीं बुआ नए शहर में आकर। उनके चेहरे की खुशी छुपाए नहीं छुप रही थी। स्टेशन पर उतरते ही उन्होंने अपने पति विजय से पूछा,